Komisijos reglamentas (EB) Nr. 1216/2003
2003 m. liepos 7 d.
įgyvendinantis Europos Parlamento ir Tarybos reglamentą (EB) Nr. 450/2003 dėl darbo kaštų indekso
(tekstas svarbus EEE)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2003 m. vasario 27 d. Europos Parlamento ir Tarybos reglamentą (EB) Nr. 450/2003 dėl darbo kaštų indekso [1], ypač į jo 11 straipsnį,
kadangi:
(1) Darbo kaštų indekso sezoniniai ir darbo dienų koregavimai yra pagrindinė indekso apskaičiavimo dalis. Pataisytų serijų dėka galima palyginti rezultatus ir suprantamai paaiškinti indeksą.
(2) Iš anksto nustatyti perdavimo formatai sumažina problemas, kylančias perduodant duomenis ir kartu su standartizuotomis kokybės ataskaitomis pagerina darbo kaštų indekso išaiškinimą ir greitą naudojimą.
(3) Šiame reglamente numatytos priemonės atitinka Statistikos programų komiteto nuomonę.
(4) Pagal Reglamento (EB) Nr. 450/2003 9 straipsnį turėtų būti leidžiama priimti tam tikras nukrypti nuo Reglamento (EB) Nr. 450/2003 leidžiančias nuostatas,
PRIĖMĖ ŠĮ REGLAMENTĄ:
1 straipsnis
Perdavimo ir koregavimo tvarka
1. Valstybės narės perduodamus indeksus ir metaduomenis elektroniniu formatu siunčia Komisijai (Eurostatui). Perdavimas turi vykti laikantis atitinkamų Statistikos programų komiteto patvirtintų apsikeitimo standartų. Eurostatas paskelbia išsamius su patvirtintais standartais susijusius dokumentus ir pateikia šių standartų įgyvendinimo gaires.
2. Perduodami indeksai ir metaduomenys turi būti parengti tokiu būdu, kad būtų galima išsamiai išanalizuoti rezultatus ir veiksmingai pritaikyti Komisijos (Eurostato) sezoninio koregavimo tvarką Europos agregatams.
Indekso serijos pateikiamos šiomis formomis:
a) nekoreguotos;
b) su darbo dienos koregavimais;
c) su sezoniniais ir darbo dienos koregavimais.
2 straipsnis
Kokybė
1. Reglamento (EB) Nr. 450/2003 8 straipsnio 1 dalyje nurodyti kokybės kriterijai yra šie:
a) svarba;
b) tikslumas;
c) savalaikiškumas ir punktualumas;
d) prieinamumas ir aiškumas;
e) palyginamumas;
f) darnumas;
g) išsamumas.
Nacionalinės valdžios institucijos užtikrina, kad rezultatai atspindėtų tikrąją ekonominės veiklos padėtį ir pakankamai reprezentuotų.
2. Reglamento (EB) Nr. 450/2003 8 straipsnio 2 dalyje numatytos kokybės ataskaitos turi būti perduotos Komisijai ne vėliau kaip iki kiekvienų metų rugpjūčio 31 d. ir turi apimti duomenis iki praėjusių kalendorinių metų ketvirto ketvirčio pabaigos. Pirmoji kokybės ataskaita turi būti perduota ne vėliau kaip iki 2004 m. rugpjūčio 31 d.
3. Darbo kaštų indekso metinių kokybės ataskaitų turinys turi atitikti šio reglamento I priedą.
3 straipsnis
Pereinamieji laikotarpiai
Nuostatos dėl Reglamento (EB) Nr. 450/2003 9 straipsnio 1 dalyje numatytų pereinamųjų laikotarpių nustatytos šio reglamento II priede.
4 straipsnis
Galimybių studijos
Nuostatos dėl Reglamento (EB) Nr. 450/2003 10 straipsnyje numatytų galimybių studijų nustatytos šio reglamento III priede.
5 straipsnis
Indekso sujungimas
Laspeireso indekso sujungimo formulė, naudotina apskaičiuoti NACE 1 red. sekcijų, nurodytų Reglamento (EB) Nr. 450/2003 priede, derinių darbo kaštų indeksą, yra nustatyta šio reglamento IV priede.
6 straipsnis
Nukrypti leidžiančios nuostatos
Nuo 1 straipsnio 2 dalies nukrypti leidžiančios nuostatos, priimtos pagal Reglamento (EB) Nr. 450/2003 9 straipsnio 2 dalį, nustatytos šio reglamento V priede.
7 straipsnis
Įsigaliojimas
Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2003 m. liepos 7 d.